DDD ราคาหุ้นสู่ก้นเหว!?
บทเรียนราคาแพงกับหุ้นความสวยความงามที่บรรดาแมลงเม่าน้อยได้เข้าไปหลงใหลชื่นชม ผลสุดท้ายกลับโรยราอย่างหมดสภาพ ยากที่จะกลับคืนสู่สภาพเดิม บอกเลยว่า “ต้องใช้เวลา” อีกสักระยะหนึ่ง โดยเฉพาะ บริษัท ดู เดย์ ดรีม จำกัด (มหาชน) หรือ DDD ที่เดิมทีเข้าซื้อขายในตลาดหลักทรัพย์ฯ SET เมื่อวันที่ 26 ธ.ค. 2560 ด้วยราคา IPO อยู่ที่ 53 บาท
22 ต.ค. 2561

สำนักข่าวรัชดา
บทเรียนราคาแพงกับหุ้นความสวยความงามที่บรรดาแมลงเม่าน้อยได้เข้าไปหลงใหลชื่นชม ผลสุดท้ายกลับโรยราอย่างหมดสภาพ ยากที่จะกลับคืนสู่สภาพเดิม บอกเลยว่า “ต้องใช้เวลา” อีกสักระยะหนึ่ง โดยเฉพาะ บริษัท ดู เดย์ ดรีม จำกัด (มหาชน) หรือ DDD ที่เดิมทีเข้าซื้อขายในตลาดหลักทรัพย์ฯ SET เมื่อวันที่ 26 ธ.ค. 2560 ด้วยราคา IPO อยู่ที่ 53 บาท
แล้วหลังจากเข้ามาซื้อขายในตลาดรอง พบว่า ฟอร์มราคาหุ้นถือว่าดีมาก เนื่องด้วยราคาหุ้นค่อย ๆ ปรับตัวขึ้นอย่างต่อเนื่องจนไปทำจุดสูงสุดที่ระดับ 119 บาท “ถือเป็นเวลาสั้น ๆ ที่แมลงเม่าได้เข้าไปเล่นอย่างร่าเริง” เพราะเพียงเดือนเศษที่ราคาหุ้นปรับตัวขึ้นหลังจากเข้าตลาดฯ นั่นเอง
กระทั่งในที่สุดราคาหุ้นก็ได้โรยราลงอย่างไม่คาดคิด “ราคาอ่อนตัวลงเรื่อย ๆ” จนในที่สุดลงมาสู่ก้นเหว ล่าสุด เมื่อวันที่ 19 ต.ค. 2561 ราคาหุ้นปิดที่ระดับ 29 บาท  ต่ำสุดตั้งแต่เข้าซื้อขายในตลาดฯ
งานนี้ดูแล้วครีมตัวไหนก็ช่วยอะไรบรรดาแมลงเม่าไม่ได้จริง ๆ ๆ ๆ…..เพียงแต่ว่า น้ำตาหอยทากไหลนอง
แรงกดดันของราคาหุ้น DDD ยอมเกิดซ้ำแล้ว ซ้ำอีก หลังจากที่ราคาหุ้นหลุดร่วงลงไปต่ำกว่า 100 บาท ก็เกิดข่าวลบต่าง ๆ นานาเกิดขึ้น ดังมรสุม คล้ายคนเข้าสู่ช่วงเบญจเพสนั่นเอง อย่างเช่นบริษัทมีข่าวลือ เรื่องออเดอร์รายได้ปลอม และถูกตรวจสอบจากตลาดหลักทรัพย์ฯ และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) รวมถึงมีการอ้างถึงความสามารถและการทำงานของผู้สอบบัญชีของบริษัท และการขายหุ้นของผู้ถือหุ้นใหญ่
ข่าวลือดังกล่าวทางบริษัทก็ไม่ได้นิ่งนอนใจ ก็ได้ออกมาปฏิเสธพัลวัน…. แต่ก็ทำได้แค่เพียงประคองราคาหุ้นและไม่สามารถช่วยให้ราคาหุ้นฟื้นตัวได้สักเท่าไรนัก…ปิดข่าวร้ายไปไม่ทันไร บริษัทก็ได้รับผลกระทบจากการขาดความเชื่อมั่นของผู้บริโภคจากกรณีการจับกุมสินค้ารายอื่นที่ไม่มี อย. และการสั่งปิดตลาดใหม่ดอนเมืองและตลาดห้วยขวาง จากการตรวจสอบพบว่าเป็นเครื่องสำอางปลอม
ผลดังกล่าวส่งผลทำให้ยอดขายของบริษัทปรับลดลงอย่างมีนัยสำคัญ ซึ่งบริษัทมีรายได้จากการขายสินค้าที่ตลาดใหม่ดอนเมืองเป็นสัดส่วน 15-20% ของรายได้ ก็ยิ่งทำให้เป็นแรงกดดันราคาหุ้นของ DDD ปรับตัวลงเข้าไปอีก…งานเข้าซ้ำ !!!
ความวัวยังไม่ทันหายความควายก็เข้ามาแทรกต่อเนื่องเมื่อจำนวนนักท่องเที่ยวจีนที่ปรับตัวลดลง 8.8% จากไตรมาสก่อน ซึ่งนักท่องเที่ยวจีนเป็นลูกค้าสำคัญของ DDD ทำให้เกิดยอดขายลดลงไปด้วยเช่นกัน ถือเป็นอุปสรรคของบริษัทอีกด้วย…ทำให้น้ำตาหอยทากไหลอย่างไม่หยุดเลยทีนี้ !!
ยิ่งเมื่อมีนักวิเคราะห์ ออกบทวิเคราะห์คาดกำไรสุทธิไตรมาส 3 ปี 2561 อยู่ที่ 5 ล้านบาท หดตัว (ลดลง 89% จากงวดเดียวกันของปีก่อน และลดลง 92% จากไตรมาสก่อน) จากรายได้ที่ชะลอตัวลงอยู่ที่ 160 ล้านบาท (ลดลง 58% จากงวดเดียวกันของปีก่อน และลดลง 55% จากไตรมาสก่อน)
ด้วยปัจจัยลบที่กระหน่ำ DDD ซ้ำแล้วซ้ำเล่า….. หากผู้บริหารไม่รีบแก้ปัญหา หรือไม่รีบหาทางออกให้รวดเร็ว ขืนมัวแต่ชักช้า อาจจะได้เห็นราคาหุ้นลงไปต่ำกว่า 10 บาท เหมือนดังที่รุ่นพี่อย่าง BEAUTY เคยเจ็บมาก่อน !!!
…อิอิอิ…